એક ચોથા પણ હીરામન છે. આપણી આ શ્રેણીના અધિનાયક ભગવત રાવત પોતે. એક પ્રાધ્યાપક તરીકે એમણે દાયકાઓ સુધી રેણુની આ લાંબી વાર્તા ‘ મારે ગએ ગુલફામ ઉર્ફ તીસરી કસમ ‘ વિદ્યાર્થીઓને એમના પાઠયક્રમના ભાગ તરીકે ભણાવી. એ પોતે હીરામન – હીરાબાઈથી એટલા જ અભિભૂત હતા જેટલા શૈલેન્દ્ર . એમની બાવીસ જેટલી કવિતાઓ, એમના ગુજરાતી ભાવાનુવાદ અને એ વિષેની આ નાચીઝની ટિપ્પણીઓ આપણે અત્યાર સુધી આ લેખમાળાના માધ્યમથી જોઈ પરંતુ આશ્ચર્ય અને આનંદની વાત એ કે ભગવત રાવતના આઠ કવિતાસંગ્રહોમાંના એકનું નામ જ ‘ સુનો હીરામન ‘ છે ! આમ તો એ સંગ્રહમાં કુલ બાવીસ કવિતાઓ છે પણ બીજી રીતે જોઈએ તો એ બધી જ કવિતાઓ એક દીર્ઘ કવિતા છે કારણ કે એ બધી સંબોધાયેલી છે હીરામનને ! એ કવિતાઓમાં એક છેડે હીરામન છે તો બીજા છેડે હીરામન જેવું જ મન અને મનોરથ ધરાવતા કવિ પોતે. એમ પણ કહી શકાય કે આ સંગ્રહ બાવીસ અંકનું બે-પાત્રી નાટક છે !